Nuwe studiefonds herdenk seuntjie se lewe - Solidariteit GildesSolidariteit Gildes Nuwe studiefonds herdenk seuntjie se lewe - Solidariteit Gildes
Home / Gesondheidpraktisyns Artikel / Nuwe studiefonds herdenk seuntjie se lewe
Nuwe studiefonds herdenk seuntjie se lewe
Die nuutgestigde Christo Engelbrecht Studiefonds vertel die storie van 'n driejarige seuntjie wat na 'n lumbale punksie oorlede is. Die fonds is nou, vier jaar na klein Christo se afsterwe gestig. Die doel van die studiefonds is om 'n jongmens met studiebefondsing by te staan vir enige beroep in 'n pediatriese rigting, soos bv. Pediatrie, Pediatriese Intensiewe Sorg of Pediatriese Neurologie.
Die dapper klein Christo het vermoedelik virale breinvliesontsteking gehad en na 'n lumbale punksie het sy brein begin swel. Hy is vier dae later oorgeplaas na 'n hospitaal in Johannesburg waar sy breintellings weer genormaliseer het. Die dokter het van hom gepraat as die Lazarus-baba. Die skade wat egter reeds gedoen was en omdat hy nie weer op sy eie begin asemhaal het nie, ten spyte van spontane bewegings wat teruggekeer het, het sy organe opgehou werk. Klein Christo is om 11:45 op 5 November 2015 oorlede.
Hy was versot op fietsiery, karretjies en krieket speel. Hy was lief vir sy skooltjie en om kerk toe te gaan. Hy het geswem, gedans, gelag en gespeel en die huis met laggies en ronde kaalvoetstappies gevul… Sy ouers wil sy nagedagtenis laat voortleef deur 'n positiewe bydrae in iemand se lewe te maak.
Hierdie studiefonds is deur Christo se ouers in samewerking met die Helpende Hand Studiefondssentrum (SFS) gestig.
Indien u 'n bydrae wil maak, sal dit aangewend word om 'n passievolle jongmens as 'n pediater op te lei wat met deernis alles in sy of haar vermoë sal doen om vir 'n kind se lewe te veg. Dié Christelike Afrikaanse jongmens sal streng gekeur word en moet die regte gesindheid hê en oor die wil beskik om in 'n pediatriese rigting opgelei te word.